b'\n_START_ARTICLE_\nTimo Helbling\n_START_SECTION_\nSeuraura\n_START_PARAGRAPH_\nBaselissa syntynyt Helbling on HC Davosin kasvatti. H\xc3\xa4n voitti kaudella 1998\xe2\x80\x931999 Sveitsin A-nuorten eli Elite Junior A:n j\xc3\xa4\xc3\xa4hyp\xc3\xb6rssin 116 minuutillaan. Samalla kaudella Helbling pelasi tulokaskautensa Nationalliga A:ssa, jossa h\xc3\xa4n pelasi 44 runkosarja- ja nelj\xc3\xa4 pudotuspeliottelua ilman tehopisteit\xc3\xa4. Nashville Predators varasi Helblingin numerolla 162. NHL:n varaustilaisuudessa 1999. Kaudella 1999\xe2\x80\x932000 h\xc3\xa4n pelasi Davosissa 44 runkosarjaottelua ja viisi pudotuspeliottelua taas ilman tehopisteit\xc3\xa4. OHL-joukkue Windsor Spitfires varasi Helblingin 32. pelaajana CHL:n varaustilaisuudessa 2000. H\xc3\xa4n siirtyi joukkueeseen kaudeksi 2000\xe2\x80\x932001. H\xc3\xa4n OHL-kautensa p\xc3\xa4\xc3\xa4tteeksi kev\xc3\xa4\xc3\xa4ll\xc3\xa4 2001 my\xc3\xb6s yhden pudotuspeliottelun IHL-joukkue Milwaukee Admiralsissa._NEWLINE_Kauden 2001\xe2\x80\x932002 Helbling pelasi kokonaan Milwaukee Admiralsissa, t\xc3\xa4ll\xc3\xa4 kertaa AHL:ss\xc3\xa4, kun IHL kuopattiin kauden 2000\xe2\x80\x932001 j\xc3\xa4lkeen. Kaudella 2002\xe2\x80\x932003 h\xc3\xa4n pelasi Admiralsissa vajaat puolet kaudesta, kun taas puolet kului ECHL-joukkue Toledo Stormissa. Kauden 2003\xe2\x80\x932004 Helbling pelasi taas kokonaan AHL:ss\xc3\xa4. Helmikuussa 2004 h\xc3\xa4nen oikeudet kaupattiin Tampa Bay Lightningiin vaihdossa kahdeksannen kierroksen varausvuoroon. Helbling kuitenkin jatkoi loppukev\xc3\xa4\xc3\xa4n kokonaan Lightningin farmijoukkue Utah Grizzliesiss\xc3\xa4._NEWLINE_Helbling palasi kaudeksi 2004\xe2\x80\x932005 vapaana agenttina kotimaahansa ja siirtyi Kloten Flyersin joukkueeseen. H\xc3\xa4n avasi pistetilins\xc3\xa4 Nationalliga A:ssa ja teki 44 runkosarjaottelussa tehot 2+9=11. J\xc3\xa4\xc3\xa4hyminuutteja Helbling ker\xc3\xa4si 118 ja sijoittui j\xc3\xa4\xc3\xa4hyp\xc3\xb6rssiss\xc3\xa4 toiseksi. Helbling palasi kaudeksi 2005\xe2\x80\x932006 Tampa Bay Lightningin organisaatioon. H\xc3\xa4n pelasi kauden suurimmaksi osaksi farmijoukkue Springfield Falconsin riveiss\xc3\xa4, joissa Helbling oli tehoilla 7+14=21 joukkueen toiseksi tehokkain puolustaja Doug O\xe2\x80\x99Brienin j\xc3\xa4lkeen sek\xc3\xa4 h\xc3\xa4nen kanssaan joukkueen eniten maaleja tehnyt puolustaja. Helbling debytoi kauden aikana my\xc3\xb6s NHL:ss\xc3\xa4, jossa h\xc3\xa4n pelasi yhdeks\xc3\xa4n ottelua tehden yhden sy\xc3\xb6tt\xc3\xb6pisteen. Kaudeksi 2006\xe2\x80\x932007 Helbling siirtyi vapaana agenttina Washington Capitalsin organisaatioon. L\xc3\xa4hes koko kausi kului taas AHL:n puolella. H\xc3\xa4n p\xc3\xa4\xc3\xa4si pelaamaan Capitalsissa kahden ottelun verran. Helmikuussa 2007 Helbling kaupattiin Dainius Zubrusin kanssa Buffalo Sabresiin vaihdossa Ji\xc5\x99\xc3\xad Novotn\xc3\xbdyn ja ensimm\xc3\xa4isen kierroksen varausvuoroon. Sabresin organisaatiossa h\xc3\xa4n edusti kuitenkin vain farmijoukkue Rochester Americansia. Helbling pelasi AHL:n runkosarjassa yhteens\xc3\xa4 69 ottelua tehoin 1+24=25._NEWLINE_Helbling palasi taas kaudeksi 2007\xe2\x80\x932008 kotimaahansa ja siirtyi HC Luganon joukkueeseen. H\xc3\xa4n teki runkosarjassa tehot 3+11=14, joka on Helblingin yhden kauden piste-enn\xc3\xa4tys Nationalliga A:ssa. H\xc3\xa4n ker\xc3\xa4si 127 j\xc3\xa4\xc3\xa4hyminuuttia, joilla Helbling jakoi j\xc3\xa4\xc3\xa4hyp\xc3\xb6rssin voiton per\xc3\xa4ti nelj\xc3\xa4n muun pelaajan kanssa. Kaudella 2008\xe2\x80\x932009 ker\xc3\xa4tyt 136 j\xc3\xa4\xc3\xa4hyminuuttia riittiv\xc3\xa4t j\xc3\xa4\xc3\xa4hyp\xc3\xb6rssin kolmanteen sijaan. Kaudella 2009\xe2\x80\x932010 Helbling ker\xc3\xa4si 168 j\xc3\xa4\xc3\xa4hyminuttia ja h\xc3\xa4n voitti yksin runkosarjan j\xc3\xa4\xc3\xa4hyp\xc3\xb6rssin._NEWLINE_Nelj\xc3\xa4nnell\xc3\xa4 Lugano-kaudellaan 2010\xe2\x80\x932011 Helbling pelasi 17 ottelua ilman tehopisteit\xc3\xa4, kunnes h\xc3\xa4n sai marraskuussa 2010 l\xc3\xa4ht\xc3\xb6passit joukkueesta. Helbling kuitenkin l\xc3\xb6ysi uuden seuransa nopeasti, kun h\xc3\xa4n teki vuoden mittaisen sopimuksen SM-liigajoukkue Oulun K\xc3\xa4rppien kanssa. Sopimukseen sis\xc3\xa4ltyy joulutaukoon asti kest\xc3\xa4v\xc3\xa4 koeaika. Helbling vakuutti K\xc3\xa4rppien seurajohdon ja sai loppukauden sopimuksen._NEWLINE_Kaudeksi 2011\xe2\x80\x932012 Helbling palaa kotimaahansa. H\xc3\xa4n teki huhtikuussa 2011 kaksivuotisen sopimuksen EV Zugin kanssa. Helbling sijoittui kaudella 2011\xe2\x80\x932012 108 minuutillaan NLA:n j\xc3\xa4\xc3\xa4hyp\xc3\xb6rssiss\xc3\xa4 toiseksi edell\xc3\xa4\xc3\xa4n vain joukkuetoveri Thomas R\xc3\xbcfenacht. Kahden Zugissa vietetyn vuoden j\xc3\xa4lkeen h\xc3\xa4n siirtyi kaudeksi 2013\xe2\x80\x932014 kolmivuotisella sopimuksella Fribourg-Gott\xc3\xa9roniin. Helbling sijoittui 116 minuutillaan NLA:n j\xc3\xa4\xc3\xa4hyp\xc3\xb6rssiss\xc3\xa4 toiseksi Gen\xc3\xa8ve-Servette HC:n Alexandre Picardin  j\xc3\xa4lkeen._NEWLINE_Helbling siirtyi kaudeksi 2015\xe2\x80\x932016 vuoden mittaisella sopimuksella SC Berniin.\n_START_SECTION_\nMaajoukkueura\n_START_PARAGRAPH_\nHelbling edusti Sveitsi\xc3\xa4 vuosien 2006 ja 2010 MM-kilpailuissa. H\xc3\xa4n pelasi my\xc3\xb6s alle 20-vuotiaiden MM-kilpailuissa vuosina 2000 ja 2001 sek\xc3\xa4 alle 18-vuotiaiden MM-kilpailuissa vuonna 1999, jolloin Helbling voitti turnauksen j\xc3\xa4\xc3\xa4hyp\xc3\xb6rssin 35 minuutillaan.'